**Ar šo mācību gadu pašvaldībām Izglītības likumā noteikta lielāka atbildība izglītības kvalitātes nodrošināšanā un pārraudzībā**

Līdz ar jauno mācību gadu 2021. gada 1. septembrī jau spēkā bija stājušies grozījumi Izglītības likumā, kas saistīti ar jauniem pienākumiem un lielāku atbildību izglītības iestāžu dibinātājiem un pašvaldībām. Dobeles novadā visas izglītības iestādes ir pašvaldības dibinātas, līdz ar to šī atbildība kā visi citi ar izglītības jomu saistītie darbi ir deleģēti Dobeles novada Izglītības pārvaldei.

Izglītības likumā kā izglītības iestāžu dibinātāja kompetences ir nosauktas:

“..1) nodrošina izglītības iestādes nepārtrauktai darbībai nepieciešamos finanšu un materiālos līdzekļus, pārrauga normatīvo aktu ievērošanu, veido iekļaujošu vidi un atbild par izglītības kvalitāti;

2) nodrošina atbalstu izglītības procesa kvalitatīvai īstenošanai un pilnveidošanai, metodiskā darba organizēšanai un pedagogu profesionālās kompetences pilnveidošanai;

3) sadarbībā ar dibināto izglītības iestādi nosaka un reizi trijos gados izvērtē izglītības iestādes darbības un izglītības programmas (izņemot studiju programmas) īstenošanas kvalitātes mērķus un sasniedzamos rezultātus Ministru kabineta noteiktajā kārtībā;

4) ne retāk kā reizi trijos gados Ministru kabineta noteiktajā kārtībā novērtē izglītības iestādes (izņemot augstskolas un koledžas) vadītāja profesionālās darbības atbilstību šā likuma 30. pantā noteiktajam;

5) darbojas izglītības iestādes padomē, kā arī piedalās izglītības iestādes (izņemot augstskolas un koledžas) pašvērtēšanā.” (citēts no Izglītības likuma 29. panta)

Veiksmīgi sadarbojoties ar izglītības iestāžu vadītājiem, līdz pērnā gada 31. decembrim katra izglītības iestāde – pirmsskolas, vispārizglītojošās, speciālā un interešu izglītības – pēc pilnībā jaunas metodikas izstrādāja un Izglītības pārvaldē saskaņoja iestādes pašvērtējuma ziņojumu, iesniedza to Izglītības kvalitātes valsts dienestā, kā arī publiskojamo daļu publicēja savas iestādes mājas lapā.

Šajā ziņojumā ir norādīti izglītības iestāžu darbības mērķi un prioritātes, izvērtētas stiprās puses un turpmākās attīstības vajadzības četros kritērijos. Vienlaikus ziņojumā sniegts arī pagājušā mācību gada prioritāšu īstenošanas izvērtējums un nepubliskojamajā daļā iestādes vadītājs ir vērtējis savu profesionālo darbību.

Pašvaldības atbildības jomā šobrīd tiek sperts nākošais solis. Jau no janvāra mēneša turpinās sarunas ar pirmsskolas izglītības iestāžu vadītājiem, skolu direktoriem un vadības komandām. Sarunas organizē un vada Dobeles novada Izglītības pārvaldes vadītāja Aija Didrihsone un pārvaldes metodiķi, tajās piedalās arī Dobeles novada domes priekšsēdētāja vietnieks izglītības, kultūras, sporta un sociālajā jomā Guntis Safranovičs un Dobeles novada domes izglītības, kultūras un sporta komitejas priekšsēdētājs Viesturs Reinfelds.

Vienlaikus sarunas ir lieliska iespēja iepazīties ar katras izglītības iestādes darbu, par ko stāsta gan pirmsskolas izglītības iestādes vadītājs un skolu direktori, gan viņu vietnieki. Savstarpēji rodas jautājumi, abpusēji ieteikumi, aicinājumi dalīties labās prakses piemēros, lai arī viens no otra varam mācīties, kopīgi rodas pat jaunas idejas, un vienlaikus, balstoties uz iestādes pašvērtējuma ziņojumā minētajām turpmākās attīstības vajadzībām, tiek izvirzīti un saskaņoti izglītības iestāžu vadītāju profesionālās darbības mērķi.

Drīzumā tiks sperts arī nākošais solis – darbs pie Dobeles novada izglītības attīstības stratēģijas izstrādes.

Šis ir neparasts laiks, mums katram un visiem kopā tas pārbagāts ar jauniem izaicinājumiem, pienākumiem un atbildībām. Vien pēc sarunām varu teikt, ka mums visiem ir pietiekami liela griba, apņēmība un spējas pārvarēt visus šķēršļus un uzņemties arvien jaunas atbildības, vienlaikus katrā izglītības iestādes darbiniekā ir mīt tik nepieciešamā vēlme atbalstīt vienam otru, pirmsskolas mazuļus un skolēnus, kā arī viņu vecākus. Lai mūs visus arī turpmāk vieno iekšējais spēks darīt un izdarīt labi!

**Inita Roze,**

Dobeles novada Izglītības pārvaldes metodiķe